Kongen tror gardistene skapte trygghet 22. juli
På spørsmål om kongen tror at folk føler seg tryggere når de ser væpnede gardister i gatene i Oslo, kommer han med følgende svar i det omfattende intervjuet i siste utgave av Gardisten: - Jeg tror helt sikkert at de gjorde det den 22. juli i hvert fall. Det gjorde de helt sikkert. Jeg tror at folk syntes det var helt naturlig at Garden rykket ut under de forholdene som utspilte seg den dagen. UNIKE BILDER: Her ligger Garden i stilling på Slottsplassen 22. juli Etter 22. juli har Garden fått et nytt hovedstadsoppdrag, som går ut på at de skal kunne bistå politiet i krisesituasjoner. Det mener kong Harald er positivt. - Det synes jeg er veldig fint. Det er en konsekvens av det som har hendt tidligere, og er egentlig bare logisk. Garden er bestandig på plass og er en naturlig del av forsvaret av Oslo, sier kongen i intervjuet. Videre reflekterer kongen, som selv er offiser og general, over tiden i Forsvaret. - Det var i steinalderen det, vet du. Han minnes det første året som veldig tøft. - Da jeg begynte i Forsvaret, hadde jeg nettopp hatt gulsott og var i veldig dårlig form. Jeg burde vel egentlig vært sykmeldt. Jeg ble andpusten av så lite som å gå rett over gangen. Det var ikke akkurat en optimal tilstand for en rekrutt, sier kong Harald som brukte ett år på å komme opp på samme fysiske nivå som de andre soldatene.Kongen sier videre at han likte det meste i forsvaret, både å være i felt og å overleve ute i naturen, i bitende kulde. Å kjøre stridsvogn likte han ekstra godt. - Jeg har også kjørt stridsvogn, noe som var veldig morsomt. Særlig når vi skulle laste stridsvognene på godstog, for da kjørte vi vognene fram til stasjonen på vanlig landevei. Selv de største lastebilene kjørte ut til sidene og stoppet da. Han oppfordrer andre til å gå videre med militær utdanning og sier det nok hadde vært veien hans også, dersom han ikke var Norges konge. - Ja, det vil jeg. Jeg blir ofte spurt hva jeg ville gjort hvis jeg ikke var konge. Da svarer jeg veldig ofte at siden det er offiser jeg har utdannet meg som, så er det nok det jeg hadde blitt.
Kong Harald sier i et intervju med bladet Gardisten at han tror folk synes det var naturlig at Garden rykket ut under terrorangrepene 22. juli i fjor. De skapte trygghet, mener han.